OpenLLM-France/wikimedia huggingface dataset:
# Phyllastrephus alfredi

Phyllastrephus alfredi (syn: Phyllastrephus flavostriatus alfredi) és una espècie d'ocell de la família dels picnonòtids (Pycnonotidae). Es troba al sud-oest de Tanzània, al nord-est de Zàmbia i al nord de Malawi. Els seus hàbitats principals són els boscos tropicals i subtropicals de frondoses humits de les terres baixes i de l'estatge montà i els matollars humids i de muntanys tropicals i subtropicals. El seu estat de conservació no ha estat evaluat.

## Taxonomia

Segons la llista mundial d'ocells del Congrés Ornitològic Internacional (versió 13.2, juliol 2023) aquest tàxon tindria la categoria d'espècie. Tanmateix, altres obres taxonòmiques, com el Handook of the Birds of the World i la quarta versió de la BirdLife International Checklist of the birds of the world (Desembre 2019), el consideren encara una subespècie del bulbul d'estries grogues (P. flavostriatus alfredi).

## Referències

* 1 2 3 «Bulbuls» (en anglès). IOC World Bird List Version 13.2. International Ornithologists' Union, 01-07-2023. [Consulta: 28 octubre 2023].
* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 615. ISBN 978-84-16728-37-4.
# Guanosina

La Guanosina és un nucleòsid que s'obté en enllaçar la base nitrogenada guanina a un anell de ribosa mitjançant un enllaç glicosídic β-N$_9$. La guanosina pot ser fosforilada, obtenint-se aleshores GMP (guanosí monofosfat), cGMP (guanosí monofosfat cíclic), GDP (guanosí difosfat) i GTP (guanosí trifosfat).
Quan la guanina s'enllaça a un anell de desoxirribosa, el compost que en resulta es diu desoxiguanosina.
Aquestes formes tenen un paper important en diversos processos bioquímics com la síntesi d'àcids nucleics i proteïnes, fotosíntesi, contracció de músculs senyals de transducció intracel·lular (cGMP).

## Referències

* ↑ Hawley's condensed chemical dictionary. Sixteenth edition, 2016. ISBN 978-1-119-31246-8.
* ↑ «Deoxyguanosine» (en anglès). PubChem. [Consulta: 16 gener 2022].
* ↑ CRC handbook of chemistry and physics : a ready-reference book of chemical and physical data.. 2016-2017, 97th edition, 2017. ISBN 978-1-4987-5429-3.
# Balirangan

Balirangan són unes muntanyes de l'Índia a Karnataka i al districte de Coimbatore a Tamil Nadu.
Les muntanyes van entre Karnataka i el pas Hussainur. Els rius Gundal i Honnuhole són els principals. L'altura mitjana és de 1400 metres però l'altura màxima arriba fins als 1643 metres; el pic de Bedugiri, al sud, té uns 1550 metres.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
# Pachymetopon

Pachymetopon és un gènere de peixos pertanyent a la família dels espàrids.

## Taxonomia

* Pachymetopon aeneum (Gilchrist & Thompson, 1908)
* Pachymetopon blochii (Valenciennes, 1830)
* Pachymetopon grande (Günther, 1859)

## Referències

* ↑ Günther A., 1859. Catalogue of the fishes in the British Museum. Catalogue of the acanthopterygian fishes in the collection of the British Museum. Gasterosteidae, Berycidae, Percidae, Aphredoderidae, Pristipomatidae, Mullidae, Sparidae. Cat. Fishes v. 1. i-xxxi + 1-524.
* ↑ uBio (anglès)
* ↑ The Taxonomicon (anglès)
* ↑ Gilchrist, J. D. F. & Thompson, W. W., 1908. Descriptions of fishes from the coast of Natal. Annals of the South African Museum v. 6 (pt 2): 145-206.
* ↑ Cuvier, G. & Valenciennes, A., 1830. Historie naturelle des poissons. Tome Sixième. Livre sixième. Partie I. Des Sparoïdes; Partie II. Des Ménides. Historie naturelle des poissons. v. 6: i-xxiv + 6 pp. + 1-559, Pls. 141-169.
* ↑ Nepgen, C.S. de V., 1977. The biology of the hottentot Pachymetopon blochii (Val.) and the silverfish Argyrozona argyrozona (Val.) along the Cape south-west coast. Invest. Rep. Div. Sea Fish. S. Afr. (105):1-35.
* ↑ Pulfrich, A., 1987. Aspects of the biology of, and fishery for, the hottentot, Pachymetopon blochii' (Val.) (Sparidae), in the western and southwestern Cape. MS thesis, Univ. of Cape Town, Ciutat del Cap. 195 p.
* ↑ Günther, A., 1859. Catalogue of the fishes in the British Museum. Catalogue of the acanthopterygian fishes in the collection of the British Museum. Gasterosteidae, Berycidae, Percidae, Aphredoderidae, Pristipomatidae, Mullidae, Sparidae. Catalogue of the fishes in the British Museum. v. 1: i-xxxi + 1-524.
* ↑ Clarke, J.R., 1988. Aspects of the biology of the musselcracker, Sparodon durbanensis, and the bronze bream, Pachymetopon grande, (Pisces: Sparidae), with notes on the eastern Cape recreational rock-angling and spear fisheries. Rhodes University, Grahamstown. 141 p. M.S. thesis.
* ↑ BioLib (anglès)
* ↑ AQUATAB
* ↑ Catalogue of Life (anglès)
* ↑ World Register of Marine Species (anglès)
* ↑ FishBase (anglès)
* ↑ UNEP-WCMC Species Database (anglès)
# Apahunik

Apahunik (en armeni Ապահունիք) va ser un districte de la província històrica del Tauruberan, al nord del llac Van (sense tocar a la costa).
Limitava al nord amb el Bagrevand (del que el separa el riu Mel o Megh), a l'est amb l'Akhiovit; al sud amb el Beznunik (marcant el límit el puig Sipan), i a l'oest amb el Kori, el Hark i el Dalar. La ciutat de Mantziciert era al centre-oest de la regió a la riba del riu Badnots que creua el territori d'est a oest. Va pertànyer inicialment als Apahuní i després als Reixtuní. El 771 va ser ocupat per l'emir qaisita Djahap al-Qaisi i es van convertir en l'emirat Qaysita.

## Referències

* ↑ (en anglès) Erevan, vol.32, 1991, pàg. 31.
* ↑ Sinclair, T. A. Eastern Turkey : an architectural and archaeological survey. 3. Londres: Pindar Press, 1989, p. 319-320, 324, 326. ISBN 9780907132349.
# Final del Campionat del Món de bàsquet masculí del 2010

La final del Campionat del Món de bàsquet masculí del 2010 va ser un partit de bàsquet entre les seleccions de Turquia i els Estats Units que va tenir lloc el 12 de setembre del 2010 al pavelló Sinan Erdem Spor Salonu d'Istanbul, Turquia, i que va servir per determinar el guanyador del torneig. Els Estats Units van guanyar el títol mundial vencent Turquia per 81-64.
Aquest va ser el primer partit en un torneig major entre els Estats Units i Turquia. L'última vegada que s'havien enfrontat va ser en un amistós abans dels Jocs Olímpics de Pequín 2008, quan els Estats Units van guanyar per 114 a 82, tot i que Turquia va jugar sense la seva estrella, Hedo Türkolu.

## Detalls del partit

| 12 de setembre 21:30 Crònica | Turquia | 64–'81' | Estats Units | Sinan Erdem Spor Salonu, Istanbul Assistència: 15,000 espectadors Àrbitres: Cristiano Jesus Maranho (BRA), Luigi Lamonica (ITA), Juan Arteaga (ESP) |
| Sinan Erdem Spor Salonu, Istanbul Assistència: 15,000 espectadors Àrbitres: Cristiano Jesus Maranho (BRA), Luigi Lamonica (ITA), Juan Arteaga (ESP) |||
| 12 de setembre 21:30 Crònica | Pts: Türkoğlu 16 Rebs: İlyasova 11 Assist: Tunçeri 5 | | Pts: Durant 28 Rebs: Odom 11 Assist: Rose 6 | Sinan Erdem Spor Salonu, Istanbul Assistència: 15,000 espectadors Àrbitres: Cristiano Jesus Maranho (BRA), Luigi Lamonica (ITA), Juan Arteaga (ESP) |
El partit va ser ajustat durant la primera part; Turquia fins i tot va posar-se per davant per un punt durant el primer quart, però el joc atlètic dels americans va ser massa pels turcs, i els Estats Units van poder marxar en el marcador anotant bàsquets fàcils.
Kevin Durant va ser el màxim anotador del partit amb 28 punts, incloent-hi set triples. Lamar Odom va anotar 15 punts i va agafar 11 renots. Hedo Türkoğlu va ser el millor anotador de Turquia amb 16 punts. Amb aquesta victòria, Mike Krzyzewski va esdevenir el primer seleccionador estatunidenc en guanyar una medalla d'or als Jocs Olímpics i un Campionat del món de bàsquet.

## Referències

* ↑ «USA beat hosts Turkey to land first World Championshp title since 1994». The Telegraph. [Consulta: 13 setembre 2010].
* ↑ «U.S. Olympic basketball team beats Turkey by 32 points». Full Court Press – A Detroit Pistons Blog, 31-07-2008. [Consulta: 12 setembre 2010].
* 1 2 «FIBA World Championships: USA-Turkey Live Blog». SI.com, 12-09-2010. Arxivat de l'original el 2010-09-14. [Consulta: 13 setembre 2010].
* ↑ «FIBA world championship final: USA defeats Turkey». USA Today, 12-09-2010. [Consulta: 12 setembre 2010].
# Elizabeth Fennema

Elizabeth Fennema (Winfield, 8 d'abril de 1928 - Madison, 20 de desembre de 2021) va ser una pedagoga estatunidenca especialitzada en l'ensenyament de les matemàtiques.

## Vida i Obra

Durant els estudis secundaris a Kansas va mostrar una gran habilitat per la música i, en acabar-los i tot i que tenia la possibilitat d'anar a la prestigiosa Escola de Música Eastman de Rochester (Nova York), va preferir quedar-se a Kansas per estar amb el promès i futur marit, Owen Fennema, i perquè no veia clar els seu futur com a música professional. Va estudiar psicologia a la universitat Estatal de Kansas i el 1950 es va traslladar amb el seu marit a la universitat de Wisconsin a Madison on va continuar estudis de pedagogia, mentre el seu marit estudiava enginyeria alimentària. Després de graduar-se els dos, es van traslladar a Minneapolis on el seu marit va estar treballant per Pillsbury Co. (una important empresa agroalimentària) durant uns anys.
El 1962 el seu marit va ser nomenat professor de la universitat de Wisconsin i ella va començar a col·laborar amb la universitat en temes d'ensenyament i, més concretament, en ensenyament de les matemàtiques. El 1996 es va retirar i va ser nomenada professora emèrita de la universitat.
Fennema va ser una incansable investigadora en els mètodes d'ensenyament de les matemàtiques. Amb els seus col·legues de la universitat van desenvolupar el mètode d'instrucció guiada cognitivament (CGI per les seves sigles en anglès) que va ser molt innovador. També va fer notables estudis relacionant l'habilitat espacial amb l'aprenentatge de les matemàtiques i va ser pionera en l'estudi i l'anorreament de les diferències de gènere en l'ensenyament d'aquesta disciplina, tot i que el 1994, reconeixia amargament, que encara quedava molt camí per recórrer.

## Referències

* ↑ Grinstein i Lipsey, 2001, p. 176.
* ↑ Ness, Farenga i Garofalo, 2017, p. 14-15.
* ↑ Burton, 1997, p. 293.

## Bibliografia

* Burton, Leone «Review: Towards Gender Equity in Mathematics Education» (en anglès). Educational Studies in Mathematics, Vol. 32, Num. 3, 1997, pàg. 293-297. ISSN: 0013-1954.
* Grinstein, Louise S.; Lipsey, Sally J. Encyclopedia of Mathematics Education (en anglès). Routledge, 2001. ISBN 0-8153-1647-X.
* Ness, Daniel; Farenga, Stephen J.; Garofalo, Salvatore G. Spatial Intelligence (en anglès). Routledge, 2017. ISBN 978-1-138-85084-2.

## Enllaços externs

* O'Connor, John J.; Robertson, Edmund F. «Elizabeth Fennema» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «In memoriam Elizabeth Fennema» (en anglès). National Council of Teachers of Mathematics, 2021. [Consulta: 3 octubre 2023].
* «In Memoriam: Ann Elizabeth Fennema, 1928-2021» (en anglès). Women in Academia, 2022. [Consulta: 3 octubre 2023].
# Maruina namorada

Maruina namorada és una espècie d'insecte dípter pertanyent a la família dels psicòdids que es troba a Sud-amèrica: el Brasil.

## Referències

* ↑ uBio (anglès)
* 1 2 Catalogue of Life (anglès)
* ↑ uBio (anglès)
* ↑ Global Species (anglès)

## Enllaços externs

* LACM Entomology Collections (anglès)
# Pop llatí

El pop llatí (en espanyol i en portuguès: Pop Latino) és un subgènere de música pop que és una fusió de la producció musical d'estil nord-americà amb gèneres de música llatina de qualsevol lloc d'Amèrica Llatina i Espanya. Originari de músics de parla espanyola, el pop llatí també pot ser fet per músics en portuguès (principalment en portuguès brasiler) i les diverses llengües criolles romàniques. El pop llatí sol combinar la música llatina optimista amb la música pop americana. El pop llatí s'associa habitualment amb el pop, el rock i la música de ball en llengua espanyola.

## Referències

* ↑ Latin Pop, AllMusic, retrieved 8 January 2015.
* ↑ Stavans, Ilan. Latin Music: Musicians, Genres, and Themes [2 volumes]. Santa Barbara, California: ABC-CLIO, 29 July 2014, p. 407. ISBN 9780313343964.
* ↑ Lindeen, Mary. Cool Latin Music: Create & Appreciate What Makes Music Great!. ABDO Publishing Company, 1 September 2010, p. 8. ISBN 9781617846489.
* ↑ Fernandez, Enrique (1 November 1986). «Latin Notas». Billboard 98 (44): 40A.
# Guanofleet

El Guanofleet o canal del guano és un canal hidràulic de només 400 metres a l'illa i barri de Steinwerder al port d'Hamburg a Alemanya.. En profitar un fleet o braç natural, va ser canalitzat el 1853 i va ser un dels primers canals del desenvolupament del port modern al marge esquerre del Norderelbe del qual segueix el moviment de la marea.
Fins a la fi dels anys 1960, era navegable i hi havia una activitat portuària, de la qual testimoniegen els vestigis d'unes empreses desafectades, com els edificis abandonats del taller de pintura de vaixells Dylewitz. La supressió del pont al carrer Norderelbstrasse, reemplaçat per un dic permeable, va impossibilitar la navegació.
Si el canalet va perdre el seu paper pel trànsit, per contra va obtenir un paper important per a la renaturalització de l'Elba i les mesures necessaris per a acomplir les exigències de la Directiva marc de l'aigua de la Unió Europea que imposa una compensació per als biòtops perduts. En suprimir les parets dretes minerals de les dàrsenes obsoletes i en crear ribes a pendís suau la fauna i la flora pot tornar. Els moviments de protecció de la natura van criticar que la renaturació d'un espai tant petit, no compensava prou o gaire les pèrdues d'hàbitats per l'extensió del port. Fora del corrent prou fort del riu, el canalet serveix d'abric per a les espècies joves que hi creixen tranquil·lament fins que es fan prou forts per a afrontar el medi més salvatge del mateix riu.
Al mig de la península formada pel Guanofleet, el Norderloch i el Fährkanal s'ha instal·lat el Teatre al port d'Hamburg, conegut pels seus musicals. Un segon teatre hi hauria d'obrir el 2013. A la seva desembocadura a l'Elba es troba un atracador dels bacs de la xarxa de transport públic de l'HVV.
* Taller de pintura de vaixells abandonat
* El teatre al port vist des del Guanofleet
* El tram enllà del carrer Norderelbstraße en direcció nord
* La punta meridional

## Referències

* ↑ Stadtatlas-Großraum Hamburg. Hamburg: Editorial PAS Verlags GmbH, 2009, p. 50. ISBN 978-3-934272-92-7.
* ↑ Terstegge, Christian. «Bilder aus Hamburg» (en alemany). [Consulta: 31 maig 2017].
* ↑ «Wenn die Behörde erzählt über Fischreichtum und Wasserqualität in der Elbe» (en alemany). Konkurse 3. Förderkreis »Rettet die Elbe«, 03-12-1998, pàg. 1-3.
* ↑ Wood, Geneviève «Elbe bietet immer mehr Lebensraum». Hamburger Abendblatt, 17-03-2004. (traducció: L'Elba ofereix cada vegada més espai de vida)
* ↑ Gaßdorf, Ulrich «Musical-Theater: Neue Touristenattraktion am Wasser». Hamburger Abendblatt, 12-10-2011. (traducció: Teatre de musicals: una nova atracció al marge de l'aigua)
# Balisa

Una balisa és un objecte senyalitzador, utilitzat per indicar un lloc geogràfic o una situació de perill potencial. En topografia, el verb abalisar és usat per referir-se a l'acció de situar un lloc en relació amb altres, mitjançant balises, que asseguren el poder-lo trobar posteriorment. En navegació, es sol emprar el terme boia o boia d'abalisament.
Una balisa pot ser activa si emet un senyal, sigui del tipus que sigui, o passiva, si no emet cap senyal.
Tipus de balises actives:
* Emissores de senyals de ràdio (satèl·lits GPS).
* Emissores de senyals lluminosos (far).
* Emissores de senyals d'ultrasons (sonar).

## En el ferrocarril

Hi ha un dispositiu emissor de senyals electromagnètics que són recollits per un captador situat en el vehicle ferroviari.
Poden ser de diversos tipus, en funció del sistema al qual pertanyen.

### ASFA

En el sistema ASFA hi ha tres tipus de balises en funció de la seva col·locació a la via:
* Balisa de peu de senyal: Situada entre els dos carrils d'una via, a l'altura d'un senyal
* Balisa prèvia: Situada 300 metres abans d'un senyal, o a la distància equivalent, segons la declivitat del trajecte.
* Balisa de limitació de velocitat: Situada a l'altura d'una senyal de limitació temporal de velocitat inferior a 50 km/h (en línies d'ADIF).

### Eurobalisa

El grup de solucions tècniques utilitzades per a les balises en el sistema ERTMS/ETCS s'anomena eurobalisa'.
Aquesta balisa està en ús en diversos sistemes:
* European Train Control System (ETCS)
* EuroSignum
* EuroZub
* Sistema vaig Controllo della Marcia del Treno (SCMT)
* Transmission Balise-locomotive (TBL1+)
* Geschwindigkeitsüberwachung Neigetechnik (GNT)
* Zugbeeinflussungssystem S-Bahn Berlin (ZBS)

## Referències

* ↑ Glossary of UNISIG Terms and abreviations, v.2.0.0, març de 2000.

## Vegeu també

* Alimara
# Orlovka (Vladímir)

* Per a altres significats, vegeu «Orlovka».
Orlovka (en rus: Орловка) és un poble de l'óblast de Vladímir, a Rússia, segons el cens del 2010 tenia 36 habitants. Pertany al districte municipal de Mélenki.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.
# Eleccions al Parlament del Regne Unit de 2017

Les eleccions al Parlament del Regne Unit de 2017 van ser anunciades el 18 d'abril per la primera ministra, Theresa May, en una compareixença pública inesperada davant del 10 de Downing Street, per a ser efectuades el 8 de juny, anticipant-se tres anys a la data prevista per triar el 57è Parlament.
Amb aquest anunci la primera ministra britànica trencava la reiterada promesa de no fer l'avançament electoral, segons ja es va comprometre en arribar al càrrec, substituint al dimitit David Cameron, poques setmanes després del referèndum del Brexit, a mitjans de juliol del 2016. La justificació estaria, segons les seves paraules, en el fet que "diversos partits s'oposaven als plans del govern sobre el Brexit", mentre que el país necessitava estabilitat i un lideratge fort per tirar endavant les negociacions amb la Unió Europea.
El cert era que els sondejos del cap de setmana anterior a l'anunci donaven una victòria clara als conservadors, molt per sobre del seu màxim rival, un Partit Laborista molt afeblit: un 44% dels enquestats votaria als tories; un 23% als laboristes; un 12% als liberal demòcrates; i un 10% pel UKIP.
En les primeres reaccions, el líder del laborisme, Jeremy Corbyn, s'hi va manifestar a favor, mentre que la ministra principal escocesa, la independentista Nicola Sturgeon, va acusar May de voler avançar les eleccions per imposar un "Brexit dur". Per la seva part, el líder liberaldemòcrata, Tim Farron, va assegurar que era el moment de canviar el rumb pres pel govern en relació amb el Brexit.
L'endemà, el Parlament britànic va donar llum verda a la moció presentada per Theresa May, sol·licitant la convocatòria, per 522 vots a favor (conservadors, laboristes i liberaldemòcrates) i 13 en contra. El mig centenar de diputats del Partit Nacional Escocès (SNP) a Westminster es van abstenir.

## Resultats

Theresa May va guanyar les eleccions del Regne Unit però perdé la majoria absoluta, doncs el Partit Conservador va obtenir 317 diputats, 14 menys que en les eleccions anteriors, mentre els Partit Laborista obtingué 262, 30 escons més respecte dels comicis de 2015. L’SNP es mantingué com a tercera força amb 35 escons però en baixà 21 i els liberal demòcrates en guanyaren quatre i es consolidaren com a quart partit amb 12.

## Referències

* 1 2 3 «Theresa May anuncia eleccions anticipades per al 8 de juny al Regne Unit». CCMA 324, 18-04-2017 [Consulta: 18 abril 2017].
* 1 2 «Theresa May convoca eleccions anticipades per al 8 de juny». ara.cat, 18-04-2017 [Consulta: 18 abril 2017].
* ↑ «Theresa May convoca eleccions anticipades el 8 de juny». Diari de Girona, 18-04-2017 [Consulta: 18 abril 2017].
* ↑ «El Parlament britànic aprova la convocatòria d'eleccions anticipades el 8 de juny». el Periódico, 19-04-2017 [Consulta: 19 abril 2017].
* ↑ «May guanya les eleccions del Regne Unit però perd majoria absoluta, segons el sondeig de la BBC». El Punt, 08-06-2017. [Consulta: 7 novembre 2020].
# Awendaw

Awendaw és una població dels Estats Units a l'estat de Carolina del Sud. Segons el cens del 2000 tenia 1.195 habitants.

## Demografia

Segons el cens del 2000, Awendaw tenia 1.195 habitants, 400 habitatges i 312 famílies. La densitat de població era de 55,7 habitants/km².
Dels 400 habitatges en un 33,8% hi vivien nens de menys de 18 anys, en un 54,8% hi vivien parelles casades, en un 19,8% dones solteres, i en un 22% no eren unitats familiars. En el 20,3% dels habitatges hi vivien persones soles el 7,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,97 i el nombre mitjà de persones que vivien en cada família era de 3,47.
Per edats la població es repartia de la següent manera: un 29,5% tenia menys de 18 anys, un 7,5% entre 18 i 24, un 27,8% entre 25 i 44, un 23,8% de 45 a 60 i un 11,4% 65 anys o més.
L'edat mediana era de 36 anys. Per cada 100 dones de 18 o més anys hi havia 87,8 homes.
La renda mediana per habitatge era de 35.250$ i la renda mediana per família de 42.917$. Els homes tenien una renda mediana de 31.696$ mentre que les dones 21.422$. La renda per capita de la població era de 15.781$. Entorn del 13,5% de les famílies i el 12,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Awendaw». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 11 agost 2010].
* ↑ «Geographic Comparison Table- Awendaw». American Fact Finder. Oficina del Cens dels Estats Units, 12-01-2010.
# Platåberget

Platåberget, que en noruec significa muntanya aplanada, es troba a Longyearbyen, a Spitsbergen, Svalbard. Fa 464 m d'alt. Limita a l'oest amb Bjørndalen, a l'est amb Blomsterdalen i al nord amb Hotellneset i Adventfjorden. A Platåberget estan situats l'aeroport de Longyearbyen, l'Estació de satèl·lit de Svalbard, el Magatzem de llavors de Svalbard com també la Mina 3 de carbó.

## Referències

* ↑ «Platåberget». Norwegian Polar Institute. Arxivat de l'original el 19 March 2012. [Consulta: 19 març 2012].
# Guna

«Guna» té aquests significats:
* Guna (ciutat), ciutat de Madhya Pradesh, capital del districte de Guna, a la riba del Parbati
* Districte de Guna, divisió administrativa de Madhya Pradesh (Índia)
* Agència de Guna o subagència de Guna o Goona, antiga entitat administrativa de l'Índia central
* Pas de Guna, port de muntanya a l'Himàlaia
* Guna (hinduisme), qualitats que componen l'univers segons l'hinduisme
# Bensulida

La bensulida és un compost organofosforat inhibidor d'acetilcolinesterases que s'utilitza principalment com a insecticida.

## Referències

* ↑ «bensulida». Cercaterm. TERMCAT, Centre de Terminologia. [Consulta: 17 febrer 2021].
# Cent quatre

El nombre 104 (CIV) és el nombre natural que segueix el nombre 103 i precedeix el nombre 105. La seva representació binària és 1101000, la representació octal 150 i l'hexadecimal 68. La seva factorització en nombres primers és 2$^3$×13; altres factoritzacions són 1×104 = 2×52 = 4×26 = 8×13; és un nombre 4-gairebé primer: 2 X 2 X 2 X 13 = 104.

## En altres dominis

* És el nombre atòmic del rutherfordi